b'\n_START_ARTICLE_\nPetras Kvedaras\n_START_PARAGRAPH_\nPetras Kvedaras (1939 m. baland\xc5\xbeio 17 d. Sitk\xc5\xabn\xc5\xb3 k., Pakruojo r. \xe2\x80\x93 2018 m. rugs\xc4\x97jo 15 d. Vilniuje) \xe2\x80\x93 muzikos mokytojas, chorvedys, folklorininkas.\n_START_SECTION_\nBiografija\n_START_PARAGRAPH_\nBaig\xc4\x99s Linkuvos vidurin\xc4\x99 mokykl\xc4\x85, 1960\xe2\x80\x931964 m. muzik\xc4\x85 studijavo Vilniaus valstybiniame pedagoginiame institute (diriguoti mok\xc4\x97 J. Karosas, A. Lopas, P. \xc4\x8cetkauskas ir A. Il\xc4\x8diukas)._NEWLINE_1964\xe2\x80\x931967 m. Duset\xc5\xb3 (Zaras\xc5\xb3 r.) K. B\xc5\xabgos vidurin\xc4\x97s mokyklos muzikos ir dainavimo mokytojas, vaik\xc5\xb3 ir vyresni\xc5\xb3j\xc5\xb3 klasi\xc5\xb3 mergai\xc4\x8di\xc5\xb3 chor\xc5\xb3 vadovas. V\xc4\x97liau buvo Zaras\xc5\xb3 vaik\xc5\xb3 muzikos mokyklos mokytojas, Duset\xc5\xb3 vaik\xc5\xb3 muzikos mokyklos direktorius, \xc5\xa0iauli\xc5\xb3 vaik\xc5\xb3 muzikos mokyklos mokytojas, 1972\xe2\x80\x931974 m. direktorius. 1970\xe2\x80\x931972 m. \xc5\xa0iauli\xc5\xb3 11-osios vidurin\xc4\x97s mokyklos muzikos mokytojas ir vaik\xc5\xb3 choro vadovas. 1972\xe2\x80\x931973 m. \xc5\xa0iauli\xc5\xb3 miesto moksleivi\xc5\xb3 r\xc5\xabm\xc5\xb3 berniuk\xc5\xb3 choro vadovas, d\xc4\x97st\xc4\x97 \xc5\xa0iauli\xc5\xb3 auk\xc5\xa1tesniojoje muzikos mokykloje, buvo \xc5\xa0iauli\xc5\xb3 pedagoginio instituto student\xc5\xb3 dain\xc5\xb3 ir \xc5\xa1oki\xc5\xb3 ansamblio chormeisteris ir \xe2\x80\x9eVerpsto" fabriko moter\xc5\xb3 choro chormeisteris. Pedagogas dirigavo Zaras\xc5\xb3 rajono ir \xc5\xa0iauli\xc5\xb3 miesto dain\xc5\xb3 \xc5\xa1vent\xc4\x97se._NEWLINE_Nuo 1975 m. Lietuvos akl\xc5\xb3j\xc5\xb3 draugijos Vilniaus A. Jonyno akl\xc5\xb3j\xc5\xb3 ir silpnaregi\xc5\xb3 mokyklos \xe2\x80\x93 internato ir B. Dvariono de\xc5\xa1imtmet\xc4\x97s muzikos mokyklos filialo mokytojas ir vyresni\xc5\xb3j\xc5\xb3 klasi\xc5\xb3 moksleivi\xc5\xb3 mi\xc5\xa1riojo choro vadovas. 1977\xe2\x80\x931989 m. direktoriaus pavaduotojas muzikos mokymo reikalams, 1989\xe2\x80\x931992 m. muzikos mokytojas._NEWLINE_Nuo 1993 m. Vilniaus muzikos mokyklos \xe2\x80\x9eLyra" mokytojas, nuo 1995 m. muzikos mokytojas metodininkas._NEWLINE_Susidom\xc4\x97j\xc4\x99s lietuvi\xc5\xb3 folkloru, k\xc5\xabr\xc4\x97 folkloro ansamblius ir jiems vadovavo. 1980\xe2\x80\x931995 m. buvo Vilniaus A. Jonyno akl\xc5\xb3j\xc5\xb3 ir silpnaregi\xc5\xb3 vidurin\xc4\x97s mokyklos moksleivi\xc5\xb3 folkloro ansamblio vadovas. 1994 m. ansamblis koncertavo Vokietijoje (Hamburge) ir buvo apdovanotas did\xc5\xbeiuoju prizu. 1986\xe2\x80\x931994 m. Vilniaus mi\xc5\xa1k\xc5\xb3 \xc5\xabkio (ur\xc4\x97dijos) folkloro ansamblio \xe2\x80\x9eNal\xc5\xa1ia" meno vadovas. Ansamblis koncertavo Lietuvoje, Lenkijoje ir Vokietijoje._NEWLINE_Nuo 1989 m. Vilniaus mokytoj\xc5\xb3 nam\xc5\xb3 folkloro ansamblio \xe2\x80\x9eKriv\xc5\xabl\xc4\x97\xe2\x80\x9c meno vadovas. Kolektyvas daug koncert\xc5\xb3 sureng\xc4\x97 Rusijos miest\xc5\xb3 lietuviams (Maskvos, Sankt Peterburgo, Murmansko, Krasnojarsko, Barnaulo, Novosibirsko, Tomsko), dalyvavo festivaliuose \xc5\xa0vedijoje, Danijoje, Nyderlanduose, Ispanijoje, Lenkijoje ir \xc5\xa0veicarijoje. \xe2\x80\x9eKriv\xc5\xabl\xc4\x97\xe2\x80\x9c yra nuolatinis dalyvis folkloro festivali\xc5\xb3 \xe2\x80\x9eSkamba, skamba kankliai\xe2\x80\x9c Vilniuje, dalyvavo 1993 ir 1996 m. folkloro festivaliuose \xe2\x80\x9eBaltika\xe2\x80\x9c Vilniuje ir 1994 m. I Pasaulio lietuvi\xc5\xb3 dain\xc5\xb3 \xc5\xa1vent\xc4\x97je Vilniuje, padar\xc4\x97 \xc4\xafra\xc5\xa1\xc5\xb3 Lietuvos radijui ir televizijai. \xe2\x80\x9eKriv\xc5\xabl\xc4\x97\xe2\x80\x9c i\xc5\xa1leido dvi audiokasetes: \xe2\x80\x9eLietuvi\xc5\xb3 liaudies dainos\xe2\x80\x9c (1992) ir \xe2\x80\x9eDieve, ar\xc4\x8diau Tav\xc4\x99s" (1996).\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'